Sog‘liqni saqlash vazirligi O‘zbekistonda yana 11 kishida koronavirus infeksiyasidan zararlanish holati qayd etilgani haqida xabar berdi. «2020 yil 9 may soat 10:00 holatiga ko‘ra, O‘zbekistonda koronavirus infeksiyasi qayd etilganlar soni 2336 nafarni tashkil qilmoqda», deyiladi vazirlik xabarida. So‘nggi haftalarda O‘zbekistonda koronavirusdan tuzalayotganlar soni yangi kasallanish holatlaridan ko‘p bo‘lmoqda. 8 may kuni 27ta yangi zararlanish holati qayd etilib, 119 bemor tuzaldi - bu kunlik tuzalishlar soni bo‘yicha eng yuqori natija bo‘ldi. Shu vaqtgacha bemorlarning 1775 nafari tuzalgan, 10 kishi vafot etgan, ayni vaqtda 551 kishi shifoxonalarda qolmoqda.